Urmareste Modifică dimensiunea fontului: Play

Bucureşti, 14 feb /Agerpres/ - Votul electronic a fost reintrodus în şedinţele Camerei Deputaţilor, în plenul de marţi fiind organizate opt sesiuni de vot electronic pentru acomodarea deputaţilor cu noul sistem.



Preşedintele Camerei Deputaţilor, Liviu Dragnea, i-a informat, în plen, pe deputaţi că sistemul de vot a fost supus unei "operaţiuni de update".



"Urmare a modificării regulamentului Camerei Deputaţilor, sistemul de vot electronic a fost supus unei operaţiuni de update şi a fost auditat de către o terţă parte din punct de vedere a conformităţii cu standardul ISO 27001, sistem de management al securităţii informaţiei. Urmare a acestei operaţiuni, următoarele aspecte au fost implementate: pe ecranul consolei în timpul votului vor fi afişate patru taste digitale inscripţionate cu prezent, pentru, contra, abţin, reprezentând opţiunile: prezent, nu votez, vot pentru, vot pentru, vot împotrivă, abţinere", le-a explicat Liviu Dragnea deputaţilor.



El a mai anunţat că, în conformitate cu deciziile Biroului Permanent, nu se vor mai elibera duplicate ale cardului de vot în timpul şedinţei de plen, doar în mod excepţional înainte sau după şedinţă. Dragnea i-a atenţionat pe parlamentari că dacă, voluntar, nu vor apăsa nicio tastă, vor fi consideraţi absenţi.



"Intervalul de timp pentru fiecare vot este de 15 secunde până toţi deputaţii se familiarizează cu sistemul de vot", a mai precizat Dragnea, adăugând că a dat dispoziţie secretariatului general al Camerei Deputaţilor să asigure permanent asistenţă pe toată perioada sesiunilor de vot electronic.



"În aceste condiţii, în sfârşit, după o lungă perioadă după o istorie zbuciumată, votul electronic a fost reintrodus în Camera Deputaţilor", a spus Dragnea.



După testarea sistemului de vot, deputaţii au votat electronic peste 70 de proiecte care aveau raport de respingere din partea comisiilor de specialitate.



Sistemul de vot electronic nu mai funcţiona de anul trecut. AGERPRES/(A. AS - autor: Alina Novăceanu, editor: Mihai Simionescu)